次韵姪端方過予偕行南村玩月
作者：范浚
朝代：宋

paragraphs: 焚魚共酌田家醴，歡酣遞嘯凉風起。
子諳懶叔故相携，指點村南聊縱履。
行行林影摇參差，拄杖扶我長過眉。
幽尋極眺不知倦，路轉石角時鈎衣。
泉聲入耳淙琤玉，何許泠泠砧杵續。
悠然發興見南山，林壑盤紆如岳麓。
喧卑迥隔區中緣，况復華月升東邊。
明凝苔露正皎皎，浄映石瀨彌娟娟。
方欣清景多幽事，揚煇莫遣浮雲蔽。
絕憐螢影巧自持，却厭蛙讙苦無謂。
歸來阿朗傍隅趨，示我長吟意有餘。
明宵有月更相就，還看玉輪遊舞雲。